Document ID: 32014R0567

REGOLAMENT TAL-KUNSILL (UE) Nru 567/2014
tas-26 ta' Mejju 2014
li jemenda r-Regolament (KE) Nru 215/2008 dwar ir-Regolament Finanzjarju applikabbli għall-10 Fond Ewropew għall-Iżvilupp fir-rigward tal-applikazzjoni tal-perijodu ta' transizzjoni bejn l-10 Fond Ewropew għall-Iżvilupp u l-11-il Fond Ewropew għall-Iżvilupp sad-dħul fis-seħħ tal-Ftehim Intern dwar il-11-il Fond Ewropew għall-Iżvilupp
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea,
Wara li kkunsidra l-Ftehim ta' Sħubija, bejn il-membri tal-Grupp tal-Istati Afrikani, tal-Karibew u tal-Paċifiku, min-naħa, u l-Komunità Ewropea u l-Istati Membri tagħha, min-naħa l-oħra kif emendat l-aħħar (1) (“il-Ftehim ta' Sħubija AKP-KE”),
Wara li kkunsidra l-Ftehim Intern bejn ir-Rappreżentanti tal-Gvernijiet tal-Istati Membri, imlaqqa' fi ħdan il-Kunsill, dwar il-Finanzjament tal-Għajnuna Komunitarja permezz tal-Qafas Finanzjarju Pluriennali għall-Perijodu 2008-2013 skont il-Ftehim ta' Sħubija AKP-KE u dwar l-allokazzjoni ta' assistenza finanzjarja għall-Pajjiżi u t-Territorji Barranin li għalihom tapplika l-Parti Erbgħa tat-Trattat tal-KE (2) (“il-Ftehim Intern dwar l-10 FEŻ”), u b'mod partikolari l-Artikolu 10(2) tiegħu,
Wara li kkunsidra l-proposta mill-Kummissjoni Ewropea,
Wara li kkunsidra l-opinjoni tal-Qorti tal-Awdituri,
Wara li kkunsidra l-opinjoni tal-Bank Ewropew tal-Investiment,
Billi:
(1)
Id-Deċiżjoni tal-Kunsill Nru 2013/759/UE (3) stabbiliet miżuri ta' tranżizzjoni tal-ġestjoni tal-Fond Ewropew għall-Iżvilupp (FEŻ) (“Faċilità ta' Tranżizzjoni”) sabiex tiżgura d-disponibbiltà tal-fondi għall-kooperazzjoni mal-Istati tal-Afrika, tal-Karibew u tal-Paċifiku (AKP) u mal-Pajjiżi u t-Territorji extra-Ewropej (OCTs), kif ukoll għall-infiq ta' appoġġ, mill-1 ta' Jannar 2014 sad-dħul fis-seħħ tal-Ftehim Intern dwar il-11-il FEŻ.
(2)
Huwa meħtieġ li jiġi mmodifikat ir-Regolament (KE) Nru 215/2008 (4) fir-rigward tal-ġestjoni operazzjonali u finanzjarja mill-Kummissjoni tal-Faċilità ta' Tranżizzjoni fil-perijodu ta' tranżizzjoni bejn l-10 u l-11-il FEŻ sad-dħul fis-seħħ tal-Ftehim Intern dwar il-11-il FEŻ u r-Regolament ta' Implimentazzjoni tal-11-il FEŻ.
(3)
Huwa xieraq li jiġu mmodifikati bl-istess mod ir-regoli ta' implimentazzjoni għall-ġestjoni operazzjonali u finanzjarja tal-Faċilità ta' Investiment implimentata mill-Bank Ewropew tal-Investiment (BEI) matul dan il-perijodu ta' tranżizzjoni u sad-dħul fis-seħħ tal-Ftehim Intern dwar il-11-il FEŻ.
(4)
Ir-Regolament (KE) Nru 215/2008 għandu għalhekk jiġi emendat skont dan,
ADOTTA DAN IR-REGOLAMENT:
Artikolu 1
Għall-perijodu ta' tranżizzjoni bejn l-10 FEŻ u l-11-il FEŻ, l-Artikoli 1 sa 159 tar-Regolament (KE) Nru 215/2008 jiġu sostitwiti minn dawk stipulati fl-Anness għal dan ir-Regolament.
Artikolu 2
Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan għandu japplika sad-dħul fis-seħħ tar-Regolament Finanzjarju tal-11-il FEŻ.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-26 ta' Mejju 2014.

Labels: 10
18
2
5